
dwar il-ġlieda kontra l-frodi tal-VAT – l-effikaċja tal-kooperazzjoni transfruntiera fir-rigward tal-frodi tal-VAT u l-impatt tagħha fuq il-baġit tal-UE

(2025/2121(INI))
Il-Parlament Ewropew,
–	wara li kkunsidra l-Artikoli 310(6) u 325(5) tat-Trattat dwar il-Funzjonament tal-Unjoni Ewropea (TFUE),
–	wara li kkunsidra l-Artikolu 4(3) tat-Trattat dwar l-Unjoni Ewropea (TUE),
–	wara li kkunsidra l-proposta tal-Kummissjoni tal-14 ta’ Novembru 2025 għal regolament tal-Kunsill li jemenda r-Regolament (UE) Nru 904/2010 fir-rigward tal-aċċess tal-Uffiċċju tal-Prosekutur Pubbliku Ewropew (UPPE) u tal-Uffiċċju Ewropew ta’ Kontra l-Frodi (OLAF) għall-informazzjoni dwar it-taxxa fuq il-valur miżjud fil-livell tal-Unjoni (COM(2025)0685),
–	wara li kkunsidra l-white paper tal-Kummissjoni tas-16 ta’ Lulju 2025 għar-Rieżami tal-Arkitettura Ewropea kontra l-Frodi (COM(2025)0546) (rieżami tal-AFA),
–	wara li kkunsidra d-Direttiva (UE) 2017/1371 tal-Parlament Ewropew u tal-Kunsill tal-5 ta’ Lulju 2017 dwar il-ġlieda kontra l-frodi tal-interessi finanzjarji tal-Unjoni permezz tal-liġi kriminali[footnoteRef:2]1 (id-Direttiva PIF), [2: 1  ĠU L 198, 28.7.2017, p. 29, ELI: http://data.europa.eu/eli/dir/2017/1371/oj.] 

–	wara li kkunsidra l-pakkett dwar il-VAT fl-Era Diġitali (ViDA), adottat formalment fil-11 ta’ Marzu 2025,
–	wara li kkunsidra r-rapport tal-Kummissjoni tal-11 ta’ Diċembru 2025 bit-titolu “VAT gap in Europe – report 2025” (Id-diskrepanza fil-ġbir tal-VAT – rapport tal-2025),
–	wara li kkunsidra r-Rapport Speċjali 08/2025 tal-Qorti Ewropea tal-Awdituri (QEA) tal-24 ta’ Marzu 2025 bit-titolu “Frodi tat‑Taxxa fuq il‑Valur Miżjud fuq l‑importazzjonijiet – L‑interessi finanzjarji tal‑UE mhumiex protetti biżżejjed fil‑qafas tal‑proċeduri doganali għall‑importazzjoni simplifikati” u r-Rapport Speċjali 26/2025 tal-15 ta’ Diċembru 2025 bit-titolu “Il‑korpi tal‑UE li jiġġieldu l‑frodi – Għandhom mandati ċari, iżda l‑iskambju ta’ informazzjoni u s‑sorveljanza tal‑Kummissjoni għadhom mhumiex biżżejjed”,
–	wara li kkunsidra l-Opinjoni 1/2026 tas-7 ta’ Jannar 2026 tal-Kontrollur Ewropew għall-Protezzjoni tad-Data dwar il-proposta għal Regolament li jemenda r-Regolament (UE) Nru 904/2010 fir-rigward tal-aċċess tal-UPPE u tal-OLAF għall-informazzjoni dwar il-VAT, li appoġġjat l-aċċess immirat għad-data dwar il-VAT filwaqt li saħqet fuq il-ħtieġa li jiġu ppreżervati r-reġimi legali distinti applikabbli għall-amministrattiv u għall-infurzar kriminali,
–	wara li kkunsidra r-rapport tal-Kumitat għall-Kontroll tal-Baġit tiegħu tat-30 ta’ Marzu 2026 dwar il-protezzjoni tal-interessi finanzjarji tal-Unjoni Ewropea – il-ġlieda kontra l-frodi – rapport annwali 2024,
–	wara li kkunsidra l-proċedura fuq inizjattiva proprja li nieda fit-22 ta’ Jannar 2026 dwar il-protezzjoni tal-interessi finanzjarji tal-Unjoni fil-qafas finanzjarju pluriennali ta’ wara l-2027 permezz tar-reviżjoni tal-arkitettura kontra l-frodi (2026/2006(INI)),
–	wara li kkunsidra l-Artikolu 55 tar-Regoli ta’ Proċedura tiegħu,
–	wara li kkunsidra r-rapport tal-Kumitat għall-Kontroll tal-Baġit (A10-0000/2026),
A.	billi l-frodi intra-Komunitarja b’negozjant nieqes (MTIC), komunement magħrufa bħala “frodi karusell”, hija waħda mill-aktar theddidiet severi u strutturalment inkorporati għall-integrità tar-riżorsi proprji tal-UE;
B.	billi d-detezzjoni u l-prosekuzzjoni effettivi tal-iskemi karusell jiddependu minn kooperazzjoni rapida, strutturata u operazzjonalment effettiva bejn l-amministrazzjonijiet tat-taxxa tal-Istati Membri, l-aġenziji tal-infurzar tal-liġi, u l-korpi ta’ kontra l-frodi fil-livell tal-UE;
C.	billi r-Rapport dwar id-Diskrepanza fil-Ġbir tal-VAT tal-2025 jistma diskrepanza fil-konformità tal-VAT fl-UE kollha ta’ EUR 128 biljun; billi l-frodi karusell hija stmata li tiswa lill-UE bejn EUR 12,5-il biljun u EUR 32,8 biljun fis-sena;
D.	billi r-rapport annwali tal-UPPE għall-2025 jiżvela li l-frodi relatata mad-dħul, li taqbeż il-EUR 45 biljun, tammonta għal aktar minn 67 % tad-dannu totali stmat fl-investigazzjonijiet attivi kollha; billi l-gruppi tal-kriminalità organizzata ġabu l-iskemi karusell f’livell ta’ produzzjoni tal-massa f’diversi Stati Membri, u kienu responsabbli għal 86 % tad-dannu f’każijiet ta’ kriminalità organizzata;
E.	billi r-Rapport Speċjali 26/2025 tal-QEA sab li, filwaqt li l-OLAF, l-UPPE, l-Europol u l-Eurojust għandhom mandati definiti b’mod ċar u li ma jikkoinċidux, dgħufijiet persistenti fl-iskambju ta’ informazzjoni bejn il-korpi qed jaffettwaw materjalment l-għadd u l-puntwalità tal-investigazzjonijiet; billi l-QEA sabet ukoll li l-Kummissjoni ma għandhiex mekkaniżmi ta’ sorveljanza adegwati biex tivverifika jekk fil-fatt ġewx irkuprati bis-sħiħ l-ammonti wara ordnijiet tal-qorti; billi r-riżoluzzjonijiet PIF tal-Parlament talbu b’mod konsistenti rapportar dwar l-irkupru aktar b’saħħtu u talbu b’mod urġenti lill-Kummissjoni tipprovdi data li tista’ titkejjel fir-rapporti kontabilistiċi ffukati fuq riżultati tanġibbli;
F.	billi r-rieżami tal-AFA fetaħ proċess ta’ rieżami strutturat li jinvolvi lill-OLAF, lill-UPPE, lill-Europol, lill-Eurojust, lill-Eurofisc, lill-Awtorità għall-Ġlieda Kontra l-Ħasil tal-Flus u l-Finanzjament tat-Terroriżmu u lill-awtorità doganali proposta tal-UE; billi l-Kummissjoni kkonfermat li r-rieżami tal-AFA huwa mfassal biex jibni l-arkitettura leġiżlattiva tal-qafas finanzjarju pluriennali (QFP) ta’ wara l-2027 fir-rigward tal-protezzjoni tal-interessi finanzjarji tal-UE;
G.	billi jinsisti li l-kundizzjonalità kontra l-frodi, l-aċċess għall-komponenti tal-arkitettura tal-UE kontra l-frodi għal informazzjoni rilevanti għal raġunijiet investigattivi u ta’ prosekuzzjoni, obbligi tas-servizz ta’ koordinazzjoni kontra l-frodi (AFCOS) u strateġiji nazzjonali kkoordinati kontra l-frodi b’saħħithom, u mekkaniżmi ta’ rkupru b’saħħithom iridu kollha jkunu inkorporati bħala rekwiżiti orizzontali fir-regolamenti settorjali tal-QFP, fir-Regolament Finanzjarju[footnoteRef:3]2, u fl-istrumenti speċifiċi li jirregolaw l-arkitettura tal-UE kontra l-frodi; [3: 2  Ir-Regolament (UE, Euratom) 2024/2509 tal-Parlament Ewropew u tal-Kunsill tat-23 ta’ Settembru 2024 dwar ir-regoli finanzjarji applikabbli għall-baġit ġenerali tal-Unjoni (ĠU L, 2024/2509, 26.9.2024, ELI: http://data.europa.eu/eli/reg/2024/2509/oj).] 

H.	billi l-Eurofisc, network multilaterali ta’ uffiċjali ta’ kollegament tat-taxxa tal-Istati Membri, wera li huwa effettiv bħala mekkaniżmu deċentralizzat ta’ twissija bikrija; billi l-għodda tiegħu tal-analiżi tan-networks ta’ tranżazzjonijiet (TNA) tiġġenera intelligence azzjonabbli dwar ktajjen tal-VAT transfruntiera suspettużi; billi skont il-proposta tal-Kummissjoni biex jiġi emendat ir-Regolament tal-Kunsill (UE) Nru 904/2010, l-UPPE u l-OLAF jingħataw aċċess dirett u ċentralizzat għas-Sistema ta’ Skambju ta’ Informazzjoni dwar il-VAT (VIES) u l-Eurofisc, fil-mandati rispettivi tagħhom u soġġett għal salvagwardji tal-protezzjoni tad-data kif innotat mill-Kontrollur Ewropew għall-Protezzjoni tad-Data;
I.	billi, minbarra l-frodi karusell, il-frodi tal-VAT fuq l-importazzjoni – b’mod partikolari, l-użu ħażin frawdolenti tal-Proċedura Doganali 42 u l-Punt Uniku ta’ Servizz għall-Importazzjoni – tikkostitwixxi sors sinifikanti u li qed jikber ta’ telf ta’ dħul; billi r-Rapport Speċjali 08/2025 tal-QEA identifika vulnerabbiltajiet sistemiċi li jippermettu lill-operaturi mhux tal-UE jisfruttaw dawn il-mekkaniżmi; billi, fir-rigward tal-proposta tal-Kummissjoni biex jiġi emendat ir-Regolament tal-Kunsill (UE) Nru 904/2010, il-Parlament appella għal kooperazzjoni u skambji effettivi fost l-awtoritajiet doganali u tal-VAT sabiex tkun tista’ ssir kontroverifika f’waqtha u komprensiva tal-informazzjoni rilevanti dwar l-operazzjoni doganali u d-dikjarazzjonijiet tal-VAT;
J.	billi l-pakkett ViDA jirrikjedi li jiġu introdotti l-fatturazzjoni elettronika u r-rapportar diġitali f’ħin reali għat-tranżazzjonijiet intra-Komunitarji minn negozju għal negozju sal-2030;
K.	billi l-AFCOS stabbilit f’kull Stat Membru f’konformità mal-Artikolu 12(a) tar-Regolament dwar l-OLAF[footnoteRef:4]3 bħalissa jservi bħala l-interfaċċa nazzjonali primarja għall-kooperazzjoni mal-OLAF u s-saff intern tal-arkitettura tal-UE kontra l-frodi (AFA); billi l-effettività tal-AFCOS tvarja b’mod sinifikanti fost l-Istati Membri; billi r-reviżjoni tar-rwol tagħhom hija mistennija li tiġi indirizzata bħala parti mir-reviżjoni tar-Regolament dwar l-OLAF; [4: 3  Ir-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta’ Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (ĠU L 248, 18.9.2013, p. 1, ELI: http://data.europa.eu/eli/reg/2013/883/oj).] 

Il-ġlieda kontra l-frodi tal-VAT fil-QFP ta’ wara l-2027
1.	Jafferma mill-ġdid l-appelli tiegħu li jenfasizzaw il-ħtieġa ta’ azzjoni koordinata fil-livell tal-UE kontra l-frodi transfruntiera tal-VAT u li l-Istati Membri jsaħħu l-kooperazzjoni amministrattiva u jagħmlu operazzjonali s-sistema multilaterali ta’ twissija bikrija għall-frodi karusell, u l-appelli tiegħu lill-Kummissjoni biex tikkunsidra mill-ġdid li tnaqqas il-limitu ta’ EUR 10 miljun skont l-Artikolu 2 tad-Direttiva PIF, fejn id-dannu nazzjonali individwali jista’ jaqa’ taħt il-limitu filwaqt li d-dannu aggregat fl-UE kollha jkun sostanzjali; itenni li l-AFA jeħtieġ li tissaħħaħ għall-QFP ta’ wara l-2027 u li l-UPPE u l-OLAF jeħtieġ li jsibu soluzzjonijiet effettivi biex jeżerċitaw il-mandat tagħhom fuq reati tal-VAT transfruntiera serji; itenni li l-każijiet ta’ frodi karusell intensifikaw bl-involviment usa’ tan-networks tal-kriminalità organizzata, u dan jirrikjedi aktar skambji u koordinazzjoni aħjar fost il-komponenti tal-AFA;
2.	Iqis li l-istrumenti leġiżlattivi indirizzati f’din ir-riżoluzzjoni għandhom l-għan li jibnu l-infrastruttura essenzjali kontra l-frodi tal-QFP ta’ wara l-2027; jisħaq li l-QFP li jmiss u r-regolamenti settorjali tiegħu jridu jiżguraw dispożizzjonijiet robusti u operazzjonalment effettivi kontra l-frodi, inkluż fil-qasam tal-protezzjoni tal-VAT;
3.	Jinsab imħasseb dwar l-użu mifrux ta’ finanzjament mhux marbut mal-kostijiet għal porzjon sostanzjali tal-programmi fl-ambitu tal-QFP li jmiss u jwissi li mingħajr salvagwardji xierqa u adegwati, dan l-approċċ jinvolvi riskji sostanzjali għall-protezzjoni tal-interessi finanzjarji tal-UE;
4.	Jisħaq, għalhekk, fuq l-importanza tal-AFA tal-UE fil-kuntest tal-QFP ta’ wara l-2027 u jħeġġeġ lill-istituzzjonijiet, lill-uffiċċji u lill-korpi tal-UE jżidu l-kooperazzjoni tagħhom, b’mod partikolari f’termini ta’ skambju ta’ informazzjoni dwar attivitajiet kriminali/frawdolenti fir-rigward tal-fondi tal-UE u jipprovdu lil xulxin aċċess għad-data tagħhom; ifakkar fl-importanza ta’ koordinazzjoni u kooperazzjoni aħjar mal-awtoritajiet ġudizzjarji u tal-pulizija tal-Istati Membri sabiex tiġi miġġielda l-frodi tal-VAT;
5.	Jistieden lill-Kummissjoni, f’dan ir-rigward, biex: (i) toħloq qafas ta’ governanza komuni għall-koordinazzjoni tal-atturi kollha kontra l-frodi; (ii) timplimenta sistema ta’ rapportar unifikata biex tikkonsolida l-informazzjoni disponibbli; u (iii) tippromwovi użu akbar tal-għodod diġitali biex itejbu l-ġbir, l-iskambju u l-analiżi tad-data;
Kooperazzjoni transfruntiera – tiġi eliminata l-lakuna fl-informazzjoni
6.	Jisħaq li l-għoti ta’ aċċess dirett, awtomatizzat u ċentralizzat lill-UPPE u lill-OLAF għall-VIES, għall-Eurofisc u għas-Sistema Elettronika Ċentrali ta’ Informazzjoni dwar il-Pagamenti huwa essenzjali biex tiġi żgurata l-ġlieda effettiva kontra l-frodi karusell transfruntiera; jistieden lill-Kummissjoni toħroġ linji gwida proċedurali ċari għall-korpi rilevanti biex tiżgura ċ-ċertezza tad-dritt u tipprevjeni kwalunkwe ostaklu għal varar effettiv, u meta jkun xieraq, simultanju tal-għodod ta’ investigazzjoni amministrattiva u kriminali; jinsisti li r-Regolament (UE) Nru 904/2010 emendat, jekk jiġi adottat, irid jiġi implimentat b’rispett sħiħ għall-oqfsa legali distinti applikabbli għall-mandat amministrattiv tal-OLAF u għall-mandat ta’ infurzar kriminali tal-UPPE, f’konformità mal-Opinjoni 1/2026 tal-Kontrollur Ewropew għall-Protezzjoni tad-Data tas-7 ta’ Jannar 2026;
7.	Jenfasizza li l-kooperazzjoni transfruntiera dwar il-frodi tal-VAT tirrikjedi mhux biss skambju ta’ data fil-livell tal-UE, iżda wkoll mekkaniżmi ta’ kooperazzjoni bilaterali u multilaterali robusti fost l-amministrazzjonijiet tat-taxxa tal-Istati Membri;
8.	Jistieden lill-Kummissjoni tappoġġja azzjonijiet li għandhom l-għan li jsaħħu l-effikaċja operazzjonali tal-Eurofisc; jinsisti li l-għodda tat-TNA tal-Eurofisc għandha tiġi żviluppata aktar b’kapaċitajiet ta’ rikonoxximent tal-patterns bl-għajnuna tal-IA, li jippermettu d-detezzjoni transfruntiera f’ħin reali ta’ ktajjen ta’ tranżazzjonijiet tal-VAT suspettużi; jistieden lill-Istati Membri jsaħħu l-kooperazzjoni reċiproka tagħhom fl-Eurofisc u jiżguraw il-forniment f’waqtu u komplut ta’ data tranżazzjonali;
9.	Jisħaq fuq l-importanza li l-applikazzjonijiet għar-reġistrazzjoni tal-VAT jiġu vverifikati b’mod effettiv; iqis li l-indirizzar tal-mument tal-ħolqien tan-negozjant nieqes huwa l-aktar punt ta’ intervent strutturalment effettiv u kosteffiċjenti fiċ-ċiklu tal-frodi karusell;
10.	Jirrikonoxxi li l-Mekkaniżmu tar-Reverse Charge, kif previst fl-Artikoli 199a u 199b tad-Direttiva tal-VAT[footnoteRef:5]4, wera effettività ċara bħala strument immirat kontra l-frodi billi neħħa l-opportunità strutturali għan-negozjanti neqsin biex jiġbru l-VAT u jisparixxu qabel ma jħallsuha; jisħaq li l-mekkaniżmu għandu jinżamm u, meta jkun xieraq, jiġi estiż; jistieden lill-Kummissjoni tressaq fi żmien xieraq proposta biex testendi u, fejn l-evidenza hekk tiġġustifika, twessa’ l-kamp ta’ applikazzjoni tal-Artikoli 199a u 199b lil hinn mill-2026; [5: 4  Id-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (ĠU L 347, 11.12.2006, p. 1, ELI: http://data.europa.eu/eli/dir/2006/112/oj).] 

11.	Jinnota bi tħassib li t-tranżazzjonijiet tal-kriptoassi qed jintużaw dejjem aktar min-networks tal-kriminalità organizzata bħala mekkaniżmu ta’ stratifikazzjoni għar-rikavati mill-frodi karusell tal-VAT, li jisfrutta l-psewdonimità u t-trasferibbiltà transfruntiera tal-kriptoassi biex jiġu ttrasferiti u jinħbew malajr il-gwadanji frawdolenti qabel id-detezzjoni; jilqa’ d-dħul fis-seħħ tad-Direttiva tal-Kunsill (UE) 2023/2226[footnoteRef:6]5 (DAC8), li tirrikjedi li l-fornituri ta’ servizzi tal-kriptoassi jirrapportaw data dwar it-tranżazzjonijiet tal-kriptoassi lill-awtoritajiet nazzjonali tat-taxxa mill-2026 ’il quddiem; jistieden lill-Kummissjoni tiżgura, bħala parti mir-rieżami tal-AFA, li d-data tar-rapportar tad-DAC8 tkun aċċessibbli għall-Eurofisc, għall-OLAF u għall-UPPE skont il-mandati rispettivi tagħhom għall-finijiet tal-investigazzjoni tal-frodi tal-VAT; jistieden lill-Kummissjoni tivvaluta l-punt sa fejn id-data rrapportata mill-fornituri ta’ servizzi tal-kriptoassi għenet biex jiġu identifikati r-rikavati mill-frodi tal-VAT u tirrapporta s-sejbiet tagħha lill-Parlament u lill-Kunsill sal-2028; [6: 5  Id-Direttiva tal-Kunsill (UE) 2023/2226 tas-17 ta’ Ottubru 2023 li temenda d-Direttiva 2011/16/UE dwar il-kooperazzjoni amministrattiva fil-qasam tat tassazzjoni (ĠU L, 2023/2226, 24.10.2023, ELI: http://data.europa.eu/eli/dir/2023/2226/oj).] 

12.	Jistieden lill-Kummissjoni twettaq valutazzjoni tal-vulnerabbiltà preventiva tar-riskju ta’ frodi karusell tal-VAT u tal-kriminalità finanzjarja li jaffettwaw it-tranżazzjonijiet ta’ krediti tal-karbonju u ta’ kwoti skont il-Fażi 2 tas-Sistema tal-UE għall-Iskambju ta’ Kwoti tal-Emissjonijiet (ETS2) u tipposponi t-tnedija operazzjonali tal-ETS2 jekk ikun hemm riskju għoli ta’ tali reati; ifakkar li l-EU ETS oriġinali kienet il-mezz għal waħda mill-akbar skemi ta’ frodi karusell fl-istorja tal-UE, li wasslet għal telf stmat ta’ madwar EUR 5 biljun bejn l-2008 u l-2009, u li dawk l-iskemi żżarmaw biss wara li d-dannu kien diġà sar; jinsisti li l-Kummissjoni jeħtiġilha tidentifika u tindirizza l-vulnerabbiltajiet strutturali fl-arkitettura tat-tranżazzjonijiet tal-ETS2 qabel ma s-sistema tibda topera; jistieden lill-Kummissjoni tikkomunika s-sejbiet ta’ din il-valutazzjoni lill-Parlament u lill-Kunsill u tinkludi fir-regoli operazzjonali tal-ETS2 kwalunkwe salvagwardja identifikata bħala meħtieġa;
13.	Jistieden lill-Kummissjoni tiżgura, fil-qafas ta’ implimentazzjoni teknika tal-pakkett ViDA, li d-data ta’ rapportar diġitali f’ħin reali ġġenerata skont l-obbligi obbligatorji tal-fatturazzjoni elettronika u tar-rapportar diġitali tkun teknikament interoperabbli mal-għodda tat-TNA tal-Eurofisc u aċċessibbli, skont il-mandati rispettivi tagħhom u soġġetta għar-regoli applikabbli dwar il-protezzjoni tad-data, għall-OLAF u għall-UPPE għall-finijiet tad-detezzjoni transfruntiera tal-frodi tal-VAT; jistieden lill-Kummissjoni tirrapporta lill-Parlament u lill-Kunsill sal-31 ta’ Diċembru 2031 dwar ir-riżultati operazzjonali tal-użu tad-data tal-ViDA f’każijiet ta’ detezzjoni tal-frodi tal-VAT transfruntiera, inkluż l-għadd ta’ każijiet miftuħa, id-dannu stmat identifikat, u l-ammonti rkuprati;
Riforma tal-AFA tal-UE
14.	Jilqa’ r-rieżami tal-AFA tal-Kummissjoni bħala inizjattiva f’waqtha u komprensiva biex tiġi mmappjata l-arkitettura eżistenti, jiġu identifikati l-lakuni u tiġi promossa l-koerenza fiċ-ċiklu kollu kontra l-frodi; jissottolinja li dan ir-rieżami huwa opportunità biex jiġi stabbilit qafas tal-UE kontra l-frodi ġenwinament integrat fil-ħin għall-QFP ta’ wara l-2027;
15.	Jistieden lill-Kummissjoni tiżgura li l-komunikazzjoni tal-2026 li tirriżulta mir-rieżami tal-AFA tkun akkumpanjata minn pakkett leġiżlattiv konkret li jkopri r-reviżjonijiet mistennija b’mod ġustifikat tar-Regolament dwar l-OLAF u tar-Regolament dwar l-UPPE[footnoteRef:7]6 u, meta jkun xieraq, l-emendar ulterjuri konsistenti tar-Regolament dwar l-Europol[footnoteRef:8]7, ir-Regolament dwar l-Eurojust[footnoteRef:9]8, il-qafas ta’ governanza tal-Eurofisc, u d-Direttiva PIF; jisħaq li l-Parlament jistenna li r-rieżami tal-AFA jirriżulta f’bidla leġiżlattiva vinkolanti li jintlaħaq qbil dwarha, mhux biss f’linji gwida ta’ koordinazzjoni; [7: 6  Ir-Regolament tal-Kunsill (UE) 2017/1939 tat-12 ta’ Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”), (ĠU L 283, 31.10.2017, p. 1, ELI: http://data.europa.eu/eli/reg/2017/1939/2021-01-10).]  [8: 7  Test konsolidat: Ir-Regolament (UE) 2016/794 tal-Parlament Ewropew u tal-Kunsill tal-11 ta’ Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.5.2016, p. 53, ELI: http://data.europa.eu/eli/reg/2016/794/2026-01-11).]  [9: 8  Ir-Regolament (UE) 2018/1727 tal-Parlament Ewropew u tal-Kunsill tal-14 ta’ Novembru 2018 dwar l-Aġenzija tal-Unjoni Ewropea għall-Kooperazzjoni fil-Ġustizzja Kriminali (Eurojust), u li jissostitwixxi u jħassar id-Deċiżjoni tal-Kunsill 2002/187/ĠAI (ĠU L 295, 21.11.2018, p. 138, ELI: http://data.europa.eu/eli/reg/2018/1727/2025-11-04).] 

16.	Jisħaq li r-reviżjoni tal-AFA trid tiżgura mezzi ta’ rapportar adegwati, termini ċari u modalitajiet uniformi dwar il-miżuri u l-azzjonijiet adottati biex jiġu protetti d-dħul u r-riżorsa proprja bbażata fuq il-VAT, filwaqt li tippreżenta data u ċifri ċari dwar ir-riżultati miksuba u l-impatt tagħhom fuq il-baġit tal-UE, b’tali mod li tippermetti fehim ċar ta’ dak li kisbet l-AFA meta mqabbel mal-objettivi maħsuba u r-riżorsi investiti;
17.	Iħeġġeġ lill-Kummissjoni tuża r-rieżami tal-AFA biex tindirizza d-defiċit ta’ governanza identifikat mir-Rapport Speċjali 26/2025 tal-QEA, in-nuqqas ta’ obbligu ta’ rendikont u l-ħarsa ġenerali usa’ nieqsa tal-istrateġiji u l-prijoritajiet tal-komponenti individwali; jitlob li jiġi stabbilit rapportar strutturat u regolari dwar l-azzjonijiet ta’ segwitu meħuda b’rispons għar-rakkomandazzjonijiet tal-OLAF u s-sentenzi fil-każijiet tal-UPPE;
18.	Iqis li r-rieżami tal-AFA jrid jipproduċi arkitettura aktar ċara sabiex il-funzjoni ta’ investigazzjoni amministrattiva tal-OLAF tkun tista’ tikkomplementa l-mandat ta’ prosekuzzjoni kriminali tal-UPPE; jinnota bi tħassib li anqas minn 1 % tar-rapporti lill-UPPE joriġinaw mill-OLAF; jinsisti li l-pakkett leġiżlattiv li jmiss tal-AFA jrid jimplimenta komplementarjetà ġenwina bejn l-OLAF u l-UPPE permezz ta’ protokolli legalment vinkolanti għall-kondiviżjoni tal-informazzjoni u skattaturi awtomatiċi ta’ riferiment u jinkludi obbligi ta’ rapportar dwar din il-kwistjoni speċifika lill-Parlament u lill-Kunsill;
Il-komponenti tal-AFA – ir-Regolament dwar l-OLAF
19.	Jistieden lill-Kummissjoni tippreżenta emendi mmirati għar-Regolament dwar l-OLAF biex issaħħaħ ir-rwol tal-AFCOS; jinsisti li l-funzjonijiet komuni minimi tal-AFCOS iridu jiġu definiti b’mod ċar fir-regolament, inklużi l-kooperazzjoni tagħhom mal-OLAF fl-istadji kollha taċ-ċiklu tal-ħajja investigattiv u l-għoti ta’ informazzjoni f’waqtha dwar l-azzjonijiet ta’ segwitu meħuda b’rispons għar-rakkomandazzjonijiet tal-OLAF;
20.	Iqis li l-mandat attwali tal-OLAF għandu jiġi vvalutat għall-adegwatezza tiegħu fir-rigward tal-investigazzjonijiet transfruntiera relatati mal-VAT u, f’dan ir-rigward, jistieden lill-Kummissjoni tevalwa jekk ir-Regolament dwar l-OLAF għandux jiġi ċċarat jew emendat biex titneħħa kwalunkwe ambigwità dwar il-kompetenza tal-OLAF fir-rigward tal-frodi tal-VAT li taffettwa l-baġit tal-UE;
21.	Jistenna li l-pakkett leġiżlattiv tal-AFA jintroduċi miżuri li għandhom l-għan li jiżguraw segwitu adegwat għar-rakkomandazzjonijiet tal-OLAF, inkluż mekkaniżmu msaħħaħ ta’ “Konformità jew Spjegazzjoni” kemm għall-awtoritajiet nazzjonali kif ukoll għas-servizzi tal-Kummissjoni, li jitlobhom jew jeżegwixxu r-rakkomandazzjonijiet tal-OLAF dwar l-irkupru finanzjarju f’perjodu ta’ żmien raġonevoli jew jipprovdu ġustifikazzjoni;
22.	Jistieden lill-Kummissjoni tirrapporta regolarment lill-Parlament u lill-Kunsill dwar ir-rata ta’ implimentazzjoni tar-rakkomandazzjonijiet tal-OLAF, inkluż f’każijiet relatati mal-VAT;
Il-komponenti tal-AFA – ir-Regolament dwar l-UPPE u d-Direttiva PIF
23.	Itenni l-appell li ilu jagħmel lill-Kummissjoni biex tivvaluta jekk il-limitu ta’ EUR 10 miljun skont l-Artikolu 2 tad-Direttiva PIF għandux jitnaqqas, minħabba li jista’ jonqos milli jaqbad skemi tal-MTIC strutturati f’diversi Stati Membri, u, jekk ikun xieraq, tipproponi emenda li tindirizza din il-kwistjoni;
24.	Huwa konxju tar-rwol importanti li għandu l-UPPE fil-protezzjoni tal-interessi finanzjarji tal-UE; jemmen li r-reviżjoni li għaddejja tar-Regolament dwar l-UPPE għandha tikkonferma l-mandat tal-UPPE, filwaqt li tippermetti l-enfasi meħtieġa fuq l-imġiba ħażina kriminali li taffettwa l-baġit tal-UE, u jitlob passi biex jiġi żgurat li l-UPPE, fil-kapaċità operazzjonali tiegħu, ikun jista’ jittratta investigazzjonijiet karusell kumplessi u multiġuriżdizzjonali tal-VAT;
25.	Jisħaq li r-reviżjoni tar-Regolament dwar l-UPPE hija mistennija li tindirizza l-kwistjoni essenzjali tal-irkupru tar-riżorsi tal-UE li ġew affettwati minn frodi u mġiba kriminali ħażina oħra u li ġew issekwestrati u kkonfiskati wara l-interventi tal-UPPE; jirrimarka li l-Artikolu 38 tar-Regolament dwar l-UPPE jiddikjara li t-trattament tal-assi ssekwestrati huwa rregolat mid-dritt nazzjonali u li meta investigazzjoni tal-UPPE tirriżulta f’ordni ta’ konfiska finali, l-assi jew l-ammonti maqbuda jiġu ttrattati skont il-proċeduri u l-liġijiet domestiċi tal-Istat Membru kkonċernat;
26.	Jifhem u jaqbel mad-dixxiplina attwali, li skontha ladarba tingħata sentenza finali, japplikaw il-proċeduri domestiċi standard ta’ disponiment tal-assi; jinnota li, għaldaqstant, bħalissa ma hemm l-ebda mekkaniżmu legali nazzjonali jew Ewropew stabbilit li jobbliga lil Stat Membru jgħaddi l-flus kontanti kriminali kkonfiskati direttament fil-baġit tal-UE u meta qorti nazzjonali toħroġ ordni ta’ konfiska finali f’każ immexxi mill-UPPE, il-fondi jkunu legalment inadempjenti għat-teżor nazzjonali jew għall-baġit nazzjonali ta’ dak l-Istat Membru;
27.	Jinnota li l-ammonti rkuprati li jiġu diretti lejn il-baġit tal-UE wara l-qbid tagħhom mill-UPPE u l-konfiska mill-qrati nazzjonali huma limitati; jissottolinja li l-irkupru finali tal-fondi mitlufa teknikament jaqa’ barra mill-mandat operazzjonali tal-UPPE, u li l-mandat tal-UPPE jintemm ladarba jiġu żgurati kundanna u ordni ta’ konfiska; jemmen li għandha tiżdied dispożizzjoni speċifika biex jiġu ċċarati r-rwoli u r-responsabbiltajiet, filwaqt li titqies il-ħtieġa li jiġu involuti l-awtoritajiet tal-UE fil-proċess ta’ rkupru, mingħajr preġudizzju għad-drittijiet u l-aspettattivi leġittimi tal-partijiet involuti u ta’ min sofra dannu; isostni li l-awtorità baġitarja u ta’ kwittanza jeħtieġ li tifhem bis-sħiħ l-impatt finanzjarju tal-konfiski u l-eżekuzzjoni tagħhom;
Il-komponenti tal-AFA – ir-Regolament dwar l-Europol
28.	Jilqa’ l-evoluzzjoni strutturali li għaddejja fir-rwol operazzjonali tal-Europol u jitlob li r-reviżjoni tar-Regolament tal-Europol tespandi l-mandat analitiku u ta’ appoġġ tal-Europol f’każijiet ta’ frodi tal-VAT;
29.	Jitlob li l-Europol tingħata l-kapaċità legali li tipproponi formalment lill-UPPE u lill-awtoritajiet nazzjonali kompetenti l-ftuħ ta’ investigazzjonijiet transfruntiera fil-frodi tal-VAT meta l-analiżi tal-big data tagħha tidentifika evidenza ta’ networks kriminali transfruntiera sistematiċi; jinsisti li l-għodod ta’ intelligence finanzjarja assistiti mill-IA tal-Europol għandhom jintużaw bis-sħiħ b’appoġġ għall-attivitajiet tat-TNA tal-Eurofisc għal kwistjonijiet relatati mal-VAT, u favur l-operazzjonijiet kollha tal-AFA meta jkun utli u xieraq;
Il-komponenti tal-AFA – ir-Regolament dwar l-Eurojust
30.	Jistieden lill-Kummissjoni tinkludi fir-reviżjoni tar-Regolament dwar l-Eurojust dispożizzjonijiet li jsaħħu r-rwol ta’ koordinazzjoni tal-Eurojust f’każijiet kumplessi u multiġuriżdizzjonali ta’ frodi tal-VAT; jipproponi li tinħoloq kapaċità ta’ koordinazzjoni operazzjonali ddedikata fl-Eurojust għal każijiet ta’ frodi tal-VAT;
31.	Jinsisti li r-Regolament rivedut dwar l-Eurojust irid isaħħaħ il-kooperazzjoni ġudizzjarja fl-iffriżar tal-assi u l-ġbir tal-evidenza; jisħaq li n-network ta’ punti ta’ kuntatt ġudizzjarji tal-Eurojust irid ikun kompletament operazzjonali għall-eżekuzzjoni ta’ ordnijiet ta’ investigazzjoni Ewropej f’investigazzjonijiet tal-frodi tal-VAT;
Irkupru ta’ ammonti affettwati minn frodi
32.	Jisħaq li d-deterrenza u l-protezzjoni effettiva tal-interessi finanzjarji tal-UE jirrikjedu mhux biss l-investigazzjoni u l-prosekuzzjoni tal-frodi tal-VAT iżda wkoll l-irkupru reali tal-ammonti ddevjati b’mod frawdolenti; jiddeplora l-frammentazzjoni persistenti u l-effiċjenza baxxa tal-proċessi ta’ rkupru, kif enfasizzat mir-Rapport Speċjali 26/2025 tal-QEA u r-rapporti annwali tal-OLAF; jinnota li l-Parlament ripetutament ħeġġeġ, fir-riżoluzzjonijiet tiegħu dwar il-protezzjoni tal-interessi finanzjarji tal-UE, lill-Kummissjoni twettaq rapportar ta’ rkupru aktar b’saħħtu, iżda ma kisibx riżultati sodisfaċenti;
33.	Jistieden lill-Kummissjoni toħloq mekkaniżmu ta’ monitoraġġ strutturat dwar l-azzjonijiet ta’ segwitu meħuda b’rispons għall-kundanni tal-UPPE u r-rakkomandazzjonijiet amministrattivi tal-OLAF f’każijiet relatati mal-VAT, filwaqt li tispeċifika l-ammonti effettivament irkuprati meta mqabbla mal-ammonti rakkomandati għall-irkupru, u jitlob li tirrapporta kull sena lill-Parlament u lill-Kunsill dwar din il-kwistjoni;
Il-frodi tal-VAT fuq l-importazzjoni u r-rabta mal-frodi doganali
34.	Jinnota bi tħassib is-sejbiet tar-Rapport Speċjali 08/2025 tal-QEA dwar il-frodi tal-VAT fuq l-importazzjonijiet, li identifika nuqqasijiet sistemiċi fl-infurzar tal-obbligi tal-VAT mal-importazzjoni; jisħaq li d-dikjarazzjoni frawdolenti ta’ valur doganali mhux biżżejjed, l-użu ħażin tal-eżenzjonijiet tal-VAT mal-importazzjoni, u l-infiltrazzjoni tal-flussi tal-kummerċ elettroniku minn pajjiżi mhux tal-UE jikkostitwixxu vettur dejjem akbar ta’ telf ta’ dħul li huwa interkonness mill-qrib mal-frodi intra-Komunitarja tal-VAT;
35.	Jistieden lill-Kummissjoni tindirizza, fil-pakkett leġiżlattiv tal-AFA, il-vulnerabbiltajiet identifikati fil-Proċeduri Doganali 42 u l-Punt Uniku ta’ Servizz għall-Importazzjoni; jinsisti li l-arkitettura teknika li tirregola ċ-ċentru tad-data doganali tal-UE trid titfassal, mill-bidu nett, biex tiżgura interoperabbiltà sħiħa f’ħin reali mal-għodda tat-TNA tal-Eurofisc u mas-sistemi investigattivi tal-OLAF u tal-UPPE skont il-mandati rispettivi tagħhom; jistieden lill-Kummissjoni tiżgura l-kontroreferenzjar awtomatizzat tad-data tad-dikjarazzjonijiet doganali mar-rekords tar-reġistrazzjoni tal-VAT fil-VIES u mal-indikaturi tar-riskju tal-Eurofisc;
°
°	°
36.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill, lill-Kummissjoni, lill-Qorti Ewropea tal-Awdituri, lill-Uffiċċju tal-Prosekutur Pubbliku Ewropew, lill-Uffiċċju Ewropew ta’ Kontra l-Frodi (OLAF), lill-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol), lill-Aġenzija tal-Unjoni Ewropea għall-Kooperazzjoni fil-Ġustizzja Kriminali (Eurojust), u lill-gvernijiet u lill-parlamenti tal-Istati Membri.

